Ιουδήθ της Βαυαρίας (1100-1130)

Η Ιουδήθ της Βαυαρίας (19 Μαΐου 1100 - 27 Αυγούστου 1130) από τον Οίκο των Γουέλφων έγινε δούκισσα της Σουαβίας μέσω του γάμου της με τον Φρειδερίκο Β΄ των Χοενστάουφεν δούκα της Σουαβίας και μητέρα του κορυφαίου Γερμανού βασιλιά Φρειδερίκου Α΄ Βαρβαρόσσα. Η Ιουδήθ ήταν η μεγαλύτερη κόρη του Ερρίκου Θ΄ δούκα της Βαυαρίας και της Βουλφχίλδης των Μπίλουνγκ, κόρης του Μάγκνους δούκα της Σαξονίας. Αδελφοί της ήταν ο Ερρίκος Ι΄ δούκας της Βαυαρίας, ο Κορράδος και ο Γουέλφος ΣΤ΄ μαργράβος της Τοσκάνης, ενώ αδελφές της ήταν η Σοφία, η Ματίλντα και η Βόλφχιλντ. Η "Ιστορία των Γουέλφων" καταγράφει τα ονόματα Ιουδήθ, Ματίλντα, Σοφία και Βόλφχιλντ σαν τις τέσσερις κόρες του δούκα Ερρίκου Θ΄ και της Βολφχίλντε, συνεπώς η Ιουδήθ ήταν η μεγαλύτερη. Είχε επιπλέον έναν ετεροθαλή αδελφό, τον άνταλμπερτ, νόθο γιο τού Ερρίκου Θ΄ από μία ανώνυμη ερωμένη.

Δούκισσα της Σουαβίας
Την περίοδο 1119 - 1121 παντρεύτηκε τον Φρειδερίκο Β΄ δούκα της Σουαβίας. Ο γάμος έφερε την ένωση ανάμεσα στις δύο κορυφαίες Γερμανικές οικογένειες, του Οίκου των Γουέλφων και του Οίκου των Χοενστάουφεν. Η "Ιστορία Γουελφόρουμ" γράφει τον γάμο της Ιουδήθ με τον δούκα Φρειδερίκο Β΄, αλλά χωρίς να αναφέρει την ημερομηνία. Ο πατέρας της υποστήριξε αρχικά τον γαμπρό του Φρειδερίκο Β΄ σαν διάδοχο του άτεκνου Ερρίκου Ε΄ των Σαλίων στο βασίλειο της Γερμανίας, αλλά στην συνέχεια άλλαξε και υποστήριξε τον Λοθάριο Β΄. Η αλλαγή αυτή δημιούργησε τεράστια προβλήματα ανάμεσα στις δύο οικογένειες και έφερε εμφύλιες συγκρούσεις, που διατηρήθηκαν ολόκληρο τον 12ο αιώνα. Δεν είναι γνωστές οι σχέσεις του ζεύγους μετά την αλλαγή αυτή· το βέβαιο είναι ότι η Ιουδήθ δεν έκανε άλλα παιδιά μετά τη γέννηση τής κόρης της Μπέρτας (1123). Πέθανε (27 Αυγούστου 1130) και τάφηκε στην Αλσατία· ο σύζυγός της νυμφεύτηκε σε δεύτερο γάμο την Άγκνες τού Σααρμπρύκεν.

Οικογένεια
Με τον σύζυγό της Φρειδερίκο Β΄ των Χοενστάουφεν δούκα της Σουαβίας απέκτησε:
 Φρειδερίκος Α΄ Βαρβαρόσσα 1122-1190, βασιλιάς της Γερμανίας, Γ΄ ως δούκας της Σουαβίας.
 Μπέρτα 1123-1195, παντρεύτηκε τον Ματθαίο Α΄ δούκα της Λωρραίνης.

Παραπομπές

Πηγές
Charles Cawley, Medieval Lands, Bavaria, Dukes

Οίκος των Γουέλφων
Πριγκίπισσες της Βαυαρίας
Βαυαροί ευγενείς